Beurtkrag ook oor naweek ingestelFoto bloot ter illustrasie. (Foto: Unsplash) Fase 2-beurtkrag sal Saterdag en Sondag tussen 16:00 en middernag ingestel word. Eskom het Vrydag in ŉ kort verklaring gesê dat toenemende druk op die stelsel en ŉ tekort aan opwekkingskapasiteit die verskaffer nie toelaat om beurtkrag op te hef nie. Die kapasiteitsprobleme is verder vererger deur ŉ vertraging in die herstel van drie opwekkingseenhede by die Koeberg-, Kusile‑ en Tutuka-kragstasie, asook onbeplande onklaarrakings van ŉ opwekkingseenheid by die Camden-kragstasie, en nog een by die Medupi-kragstasie. Twee opwekkingseenhede het ook by die Hendrina-kragstasie opgepak terwyl vier eenhede by die Arnot-kragstasie die gees gegee het. “Sommige opwekkingseenhede sal na verwagting oor die volgende paar dae weer in werking wees,” het Eskom gesê. Die verskaffer het nie verdere inligting oor omkeertye van herstelwerk verskaf nie. Altesaam 3 571 MW word tans aan beplande instandhoudingswerk afgestaan, terwyl 15 624 MW se kapasiteit weens ander probleme nie beskikbaar is nie. Volgens Eskom sal beurtkrag met die herstel van noodreserwes help, wat oor die afgelope paar dae gebruik is om aan die aanvraag na krag te voldoen.